Mirza Delibašić

Mirza Delibašić (9. januar 1954 – 8. decembar 2001) bio je jugoslavenski i bosanskohercegovački košarkaš i trener. Rođen u Tuzli, 9. januara 1954, a umro u Sarajevu 8. decembra 2001.

Delibašić se smatra jednim od najboljih strijelaca u historiji evropske košarke. Godine 1991. proglašen je za jednog od 50 najboljih košarkaša FIBA-e (1991), a 2008. za jednu od 50 osoba koje su najviše pridonijeli Euroligi. Uvršten je 2007. u Kuću slavnih FIBA-e.

 Biografija 
mini|lijevo|150px|Mirza Delibašić u dresu RealaRođen je u Tuzli od oca Izeta Delibašića rodom iz Kaknja i majke Zajkane Mehičević iz Ljubuškog. Mirza je do svoje 14 godine trenirao tenis i bio pionirski prvak SRBIH u tenisu.

 Klupska karijera 
Član košarkaškog kluba Sloboda iz Tuzle postao je 1968. i u ovom klubu ostao je do 1972. godine, kad postaje član KK Bosne, kada je odigrao i prvu utakmicu protiv Jugoplastike iz Splita. Za Bosnu je odigrao 700 utakmica i postigao oko 14.000 koševa. Sa ekipom Bosne osvajao je prvenstvo i kup Jugoslavije, bio prvak Evrope u sezoni 1978/79. i viceprvak svijeta. Četiri puta biran je za najboljeg sportistu SR Bosne i Hercegovine da bi onda dobio specijalno priznanje kao as izvan serije i postao član žirija za izbor sportiste. Godine 1980. izabran je za najboljeg košarkaša u Jugoslaviji.

Godine 1980 prešao je u redove Real Madrida gdje je igrao tri godine. Smatra se jednim od najboljih igrača Real Madrida zajedno sa igračima kao što su Juan Corbalán, Wayne Brabender, Fernando Martín Espina, Fernando Romay, Dražen Petrović i Arvydas Sabonis. Nakon tri godina igranja za Real dao je otkaz s prostom porukom da tim "treba centra". Potpisao je za Indesit Casertu koju je trenirao njegov omiljeni trener Bogdan Tanjević. Sredinom sezone doživio je moždani udar što je okončalo njegovu košarkašku karijeru sa 29 godina.

 Reprezentativna karijera 
Mirza je sa košarkaškom reprezentacijom Jugoslavije osvojio zlatne medalje na tri najbitnija FIBA takmičenja. Bio je član tima koji je osvojio zlatnu medalju na Olimpijskim igrama 1980, Svjetskom prvenstvu 1978, te na evropskim prvenstvima 1975. i 1977.

 Trenerska karijera 
Krajem 1980-ih trenirao je KK Bosnu u domaćim i evropskim takmičenjima. Bio je trener bosanskohercegovačke reprezentacije koja se takmičila na EuroBasketu 1993. u Njemačkoj s kojom je zauzeo 8. mjesto. Za vrijeme opsade Sarajeva imao je poziv od rukovodstva svog bivšeg kluba Real Madrida da ga evakuiraju, što je Mirza odbio. Sa košarkaškim savezom Bosne i Hercegovine razišao se 1995. Poslije je bio na mjestu direktora KK Bosna. Narušenog zdravlja, umro je u 47 godini života 8. decembra 2001. Pokopan je na sarajevskom groblju Bare, u Aleji velikana, a sahrani je prisustvovalo hiljade ljudi.

 Naslijeđe 
Sportska dvorana na sarajevskoj Skenderiji danas nosi naziv Dvorana "Mirza Delibašić". U znak sjećanja u Sarajevu je izgrađen spomen-park posvećen Mirzi Delibašiću i pjevaču Indexa Davorinu Popoviću s kojim je bio veliki prijatelj. Po njemu je nazvan i međunarodni turnir koji se igra u Sarajevu od 2005. koji nosi naziv Memorijal Mirza Delibašić. Upravni odbor Košarkaškog saveza Bosne i Hercegovine 25. decembra 2018. donio je odluku da od takmičarske sezone 2018/2019. kup nosi naziv Kup "Mirza Delibašić".

 Nagrade i postignuća 
 Profesionalna karijera 
 Šestoaprilska nagrada Grada Sarajeva: 1976.
 Prvenstvo Jugoslavije u košarci (2): 1978. i 1980.
 Kup Jugoslavije u košarci: sezona 1977/78.
 ULEB Euroliga: 1979.
 Interkontinentalni kup u košarci: 1981.
 Prvenstvo Španije u košarci: 1982.
 50 najboljih košarkaša FIBA-e (1991): 1991.
 Najbolji sportista Bosne i Hercegovine 20. vijeka: 2000.
 50 osoba koje su najviše pridonijeli Euroligi: 2007.
 Kuću slavnih FIBA-e: 2008.

 Reference 

Kategorija:Rođeni 1954.
Kategorija:Umrli 2001.
Kategorija:Biografije, Tuzla
Kategorija:Bosanskohercegovački košarkaši
Kategorija:Jugoslavenski košarkaši
Kategorija:Jugoslavenski olimpijci
Kategorija:Dobitnici Šestoaprilske nagrade
Kategorija:Košarkaši OKK Sloboda Tuzla
Kategorija:Košarkaši KK Bosne
Kategorija:Košarkaši Real Madrida
Kategorija:Osvajači zlatne medalje na Olimpijskim igrama (Jugoslavija)
Kategorija:Osvajači srebrne medalje na Olimpijskim igrama (Jugoslavija)
Kategorija:Bosanskohercegovački košarkaški treneri
Kategorija:Jugoslavenski košarkaški treneri
Kategorija:Selektori košarkaške reprezentacije Bosne i Hercegovine
Kategorija:Bosanskohercegovački sportisti 20. vijeka
Kategorija:Košarkaši na Olimpijskim igrama 1976.
Kategorija:Košarkaši na Olimpijskim igrama 1980.